《天录研匜歌》
宋代·沈遘

张君赠我古研滴，四脚爬沙角如戟。肉翼络髀老兽姿，世不能名眼未识。

我知此为天禄儿，口衔一寸黄金匜。蟾蜍嚼月两吻坼，天鲸胸穴双泉飞。

玉声琮琤珠迸落，影射岩石光瀺灂。未央书殿立髬髵，曾见扬雄老投阁。

子孙晚出中平间，渴乌翻车洒平洛。宗资墓口卧露霜，头角顿挫仍腾攫。

尔来拂拭傍几案，眉目睢盱苔藓剥。形模不入世俗用，疑付大手传糟粕。

未能点缀清庙颂，开辟大易摛春秋。就令□□□□□，末势犹足为迁彪。

物无贵贱系所用，千金乞我直暗投。图书散落愈□下，晚岁惟有齑盐谋。

学注虫鱼问老圃，无乃塌飒为匜羞。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。